Chai ju anuꞌ avilhchan acsni tokꞌoxalhch pus ju Jesús alacjuni ju ixꞌalacmamakaꞌui:
―Catapasauch ju lhimakꞌantacutni atantsꞌin.
Pus talacmacaulh ju ixtalhavat lapanacni chai talhiꞌalh ju Jesús lacabarco junta ixvi acsni ixꞌamalani ju lapanacni.
Chai ixꞌalin vachuꞌ ju aliꞌin lapanacni ju ixtatꞌaꞌan lacalacatꞌicstꞌi ixbarcoꞌan vachuꞌ.
Pus kꞌostaya ju kꞌai un chai na pꞌas tanekꞌelh ju xcan.
Chai ixquitanuich lacabarco.
Pus ju barco va isꞌaktsamputun ju xcan.
Para ju Jesús va ilhtatai laꞌixtimusni ju barco.
Laꞌisꞌaktsꞌi ixlacpatai.
Pus ju ixꞌalacmamakaꞌui tamaklokꞌo ju Jesús chai tajuni:
―Amamakaꞌunuꞌ ju uxintꞌi ja jantu tuꞌuꞌ xcaniyan ni tꞌonau ninin lacxcan.
Pus ju Jesús kꞌostavi.
Kꞌailh ju un.
Chai juni ju xcan:
―Va sekch atꞌaꞌulh.
Pus lana va sek avanalh chai jantu lucunulh ju xcan.
Chai ju Jesús alacsacmi ju ixꞌamamakaꞌui:
―Tajuch ni va tꞌalhananatꞌit.
Ja jantu lana quilalhilacaꞌanau.
Pus ju ixꞌalacmamakaꞌui lana na talhamakꞌaninilh.
Talaclajunich sia yuꞌunch:
―Tis chavaich nuꞌ ju ani ni laich taquiclacaꞌi ju un chai ju xcan.